和錢君倚日本刀歌
作者：司馬光
朝代：宋

paragraphs: 昆吾道遠不復通，世傳切玉誰能窮。
寶刀近出日本國，越賈得之滄海東。
魚皮装貼香木鞘，黄白間雜鍮與銅。
百金傳入好事手，佩服可以攘祅凶。
傳聞其國居大島，土壤沃饒風俗好。
其先徐福詐秦民，采藥淹留童丱老。
百工五種與之俱，至今器用皆精巧。
前朝貢獻屢往來，士人往往工辭藻。
徐福行時書未焚，逸書百篇今尚存。
令嚴不許傳中國，舉世無人識古文。
嗟予乘桴欲往學，滄波浩蕩無通津。
令人感嘆坐流涕，鏽澀短刀何足云。